Innovatsion rivojlanish agentligi. Oʻzbekiston Respublikasi Oliy taʼlim, fan va innovatsiyalar vazirligi huzuridagi Innovatsion rivojlanish agentligi – Oʻzbekiston Respublikasini innovatsion va ilmiy-texnik rivojlantirish sohasida jamiyat va davlat hayotini har tomonlama rivojlantirishga, mamlakatning intellektual va texnologik salohiyatini oshirish bilan shugʻullanuvchi tashkilot. Tarixi. Oʻzbekiston Respublikasi Prezidenti Shavkat Mirziyoyevning 2017-yil 29-noyabrdagi farmoni va 2017-yil 30-noyabrdagi qaroriga muvofiq Oʻzbekiston Respublikasi Innovatsion rivojlanish vazirligi tashkil etilgan. 2022-yil 21-dekabrdagi Yangi Oʻzbekiston maʼmuriy islohotlarini amalga oshirish chora-tadbirlari toʻgʻrisidagi prezident farmoniga muvofiq Innovatsion rivojlanish vazirligi Oʻzbekiston Respublikasi Oliy va oʻrta maxsus taʼlim vazirligi bilan birlashtirilib Oʻzbekiston Respublikasi Oliy taʼlim, fan va innovatsiyalar vazirligi tashkil etilgan. Shuningdek ushbu farmon asosida 2022-yil 24-dekabr sanasidan Oliy taʼlim, fan va innovatsiyalar vazirligi huzurida Innovatsion rivojlanish agentligi oʻz faoliyatini boshlagan.